钦定古今图书集成/明伦汇编/宫闱典/第130卷 > 秦翰
## 钦定古今图书集成/明伦汇编/宫闱典/第130卷 > 秦翰

按《宋史宦者传》：“翰字仲文，真定获鹿人。十三为黄门，
开宝中迁高品。太平兴国四年，崔彦进领众数万击
契丹，翰为都监，以善战闻。太宗因加赏异，谓可属任。
雍熙中，出为瀛州驻泊，仍管先锋事，迁入内殿头高
品，镇定、高阳关三路排阵都监。淳化四年，补入内押
班。赵保忠叛命，李继隆率师问罪，翰监护其军，次延”
州，翰虑保忠遁逸，即乘驿先往，矫诏安抚，以缓其阴
计。王师至，翰又讽保忠以地主之礼郊迎，因并驱而
出，保忠遂就擒。以功加崇仪副使。至道初，为灵、环、庆
州、清远军四路都监。真宗即位，加洛苑使、入内副都
知。咸平中，河朔用兵，以为镇、定、高阳关排阵都监。败
契丹于莫州东，追斩数万，尽夺所掠“老幼”，诏褒之，徙
定州行营钤辖。王均之乱，为川峡招安巡检使。时上
官正与石普不协，翰恐生事，为晓譬和解之。亲督众击贼，中流矢不却，五战五捷，遂克益州，上手札劳问。
翼日，进至广都，斩首千馀级，获马数千匹。归朝，迁内
园使，领恩州刺史。出为镇、定、高阳关前阵钤辖，又徙
后阵，破契丹二万众于威卤军西，俘其铁林大将等
十五人。又为邠宁泾原路钤辖兼安抚都监，率所部
按行山外，召戎落酋帅，谕以恩信，凡三千馀帐，相率
内附。未几，康奴族拒命，翰与陈兴、许均深入击之，斩
级数千，焚其庐帐，获牛马甚众。复与陈兴、曹玮袭杀
童埋军主于武延、咸泊川。诏书加奖，赐锦袍、金带、白
金五“百两、帛五百疋。”景德初，车驾将北巡，先遣翰乘
传往澶、魏，裁制兵要，许便宜从事。俄充邢洛路钤辖，
与大军会德清军，张犄角之势。又召为驾前西面排
阵钤辖，管勾大阵。翰即督众环城浚沟洫，以拒契丹。
功毕，契丹兵果暴至，翰不脱甲胄七十馀日。契丹乞
和，凯旋，留泊澶州。月馀，令率所部兵还京师，加宫苑
使、入内都知，出为泾、原、仪渭钤辖。先是，西鄙无藩篱
之蔽，翰规度要害，凿巨堑，计工三十万，役卒数年而
成，不烦于民。就迁皇城使、入内都知。以翰在边久，宣
力勤尽，特置是名以宠异焉。翰表让，不听。大中祥符
初，求从东封，手诏谕以西垂委任之意，改昭宣使，又
为群牧副使。祀汾阴。是岁，夏州属户有扰境上者，即
日遣翰往脽上按视，遍巡边部。及翰至，事宁，复还扈
从，凡行在诸司细务，悉令裁决，不须中覆。礼毕，加领
平州团练使，奉祀亳州，掌如汾阴。八年，营葺《大内》，诏
翰参领其事。闰六月，暴卒于内庭。之廨，年六十四，上
甚惜，为之泣下，赠贝州观察使，赙襚加等。修内毕，诏
遣使以袭衣、金带赐其家。翰倜傥有武力，以方略自
任，前后战斗，身被四十九创。李继迁之未宾也，翰因
使常出入其帐中无疑间，尝白太宗言：“臣一内官不
足惜，愿手刺此贼，死无所恨。”太宗深嘉其忠。翰性温
良谦谨，接人以诚信，群帅有刚狠不和者，翰皆得其
懽心。轻财好施，与将士同休戚，能得众心，皆乐为用。
其殁也，禁旅有泣下者。九年，重赠彰国军节度，诏杨
亿撰碑文。亿以其不蓄财，表辞所贽物，虽朝廷不许，
而时论美之。子怀志，内殿崇班。